'n Supermoondheid is 'n land wat as een van die sterkste lande ter wêreld beskou word. 'n Supermoondheid is in staat om wêreldgeskiedenis in 'n meerdere of mindere mate te beïnvloed. Deur die eeue was daar verskeie supermoondhede, onder meer Antieke Egipte en die Romeinse Ryk. Die Verenigde Nasies is in die jare ná die Tweede Wêreldoorlog gevorm. Die vyf lande wat later atoombomme sou hê, en gevolglik 'n kernoorlog kon begin, het almal 'n permanente setel in die Verenigde Nasies se veiligheidsraad gekry. Dit beteken dat hulle onbepaald in die veiligheidsraad kon dien. Hulle het ook almal gelyke vetoregte oor besluite in die veiligheidsraad. Hierdie vyf lande was die Verenigde State van Amerika, die Verenigde Koninkryk, die Volksrepubliek China (tot 25 Oktober 1971 die Republiek China), Frankryk en die Sowjetunie. Nadat die Sowjetunie in 1991 in 'n aantal kleiner lande verdeel is het Rusland, wat die meeste van die Sowjetunie se kernwapens ontvang het, 'n permanente setel in die veiligheidsraad verkry. 'n Paar ander lande het daarna kernwapens bekom en is daarom ook tot kernoorlogvoering in staat.